
Text rozhodnutia
Súd: Krajský súd Bratislava Spisová značka: 11CoP/151/2016 Identifikačné číslo súdneho spisu: 1215213061 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2016:1215213061.1 ROZSUDOK V MENE SLOVENSKEJ REPUBLIKY Krajský súd v Bratislave, v senáte zloženom z predsedníčky JUDr. Bianky Gelačíkovej a sudkýň JUDr. Kataríny Štrignerovej a Mgr. Patrície Železníkovej, vo veci starostlivosti súdu o maloleté dieťa: L. L. C., M.. XX.XX.XXXX, zastúpenú kolíznym opatrovníkom Úradom práce, sociálnych vecí a rodiny Bratislava, Vazovova 7/A, dieťa rodičov: matka - T. C., Q. J. X, Q., a otec - N. B. C., Q. J. X, Q., obaja zastúpení JUDr. Janou Lenskou, Budovateľská 2, Bratislava, za účasti Okresnej prokuratúry Bratislava II, Kvetná 13, Bratislava, o schválenie právneho úkonu, na odvolanie matky proti rozhodnutiu Okresného súdu Bratislava II, č.k. 49P/121/2015-53 zo dňa 10.12.2015, takto jednohlasne r o z h o d o l : Rozsudok súdu prvého stupňa sa p o t v r d z u j e. Žiaden z účastníkov nemá právo na náhradu trov odvolacieho konania. o d ô v o d n e n i e : Súd prvého stupňa schválil právny úkon, ktorý urobil za maloletú L. L., M.. XX.XX.XXXX ustanovený opatrovník Úrad práce, sociálnych vecí a rodiny Bratislava, poverený pracovník úradu L.. T. S., udelením súhlasu na trestné stíhanie v zmysle § 211 ods. 1 Trestného poriadku v zápisnici Okresného riaditeľstva Policajného zboru, odbor kriminálnej polície, prvé oddelenie vyšetrovania Bratislava II, č. Č.: G.-XXXX/ X-F.-Q.-XXXX zo dňa 27.10.2014. Žiadnemu z účastníkov nepriznal právo na náhradu trov konania. Súd prvého stupňa svoje rozhodnutie posúdil podľa § 179 O.s.p. a § 31 ods. 2 Zák. o rodine a § 34 Občianskeho zákonníka. S poukazom na vykonané dokazovanie a citované zákonné ustanovenie súd prvého stupňa schválil právny úkon urobený za maloleté dieťa súdom ustanoveným opatrovníkom Úradom práce, sociálnych vecí a rodiny Bratislava, povereným pracovníkom L.. S., udelením súhlasu v rámci trestného konania za maloletú, ako poškodenú. Súd mal za to, že je jednoznačne v záujme dieťaťa a jeho ochrany riadne vyšetrenie vo veci prečinu podozrivej, matky maloletej zo spáchania nedbanlivostného prečinu ublíženia na zdraví, ktoré bolo maloletej spôsobené. Súd prvého stupňa nespochybnil argumenty rodičov a ich zástupkyne vzťahujúce sa na situáciu, ktorá nastala v rodine, kedy dieťa vypadlo z okna, v dôsledku čoho malo poškodenie na zdraví. Zohľadnil aj skutočnosť, že rodinu táto udalosť veľmi zasiahla, zabezpečili ochranu dieťaťa, avšak s prihliadnutím na predmet tohto konania súd prvého stupňa považuje tieto argumenty za irelevantné. O trovách konania rozhodol súd prvého stupňa podľa ust. § 146 ods. l písm. a/ O.s.p.. Proti tomuto rozhodnutiu podala odvolanie matka maloletej. Popísala priebeh dňa kedy maloletá vypadla z okna, poukázala na to, že maloletá bola vytúžené dieťa, bola s ňou doma, kým maloletá spala bola vo vedľajšej miestnosti, snažila sa navariť a chodila ju pravidelne kontrolovať. Už samotnou skutočnosťou je celá ich rodina potrestaná, nesúhlasí s tvrdením súdu, že schválenie právneho úkonu je v záujme jej dcéry. Súd nekonkretizoval pred čím a kým a akou hrozbou je potrebné dieťa chrániť. V záujme maloletej nie je mať vystresovaných rodičov, ktorých prenasleduje hrozba zbytočného trestného stíhania a následné zaťažovanie rôznymi výsluchmi a inými úkonmi. Od nešťastnej udalosti ubehol viac ako rok, pričom doteraz nikto neprejavil obavy o osud maloletej. Žiadala zrušiť súhlas s trestným stíhaním. Poukázala na to, že uznesenie vyšetrovateľa o začatom trestnom stíhaní bolo zrušené. Okresná prokuratúra Bratislava II k odvolaniu matky uviedla, že uznesením Okresnej prokuratúry Bratislava II, č.k. 1Pv/651/14/1102-10 zo dňa 28.11.2014 bolo síce postupom podľa § 230 ods. 2 písm. e/ Trestného priadku zrušené uznesenie vyšetrovateľa odboru kriminálnej polície ORPZ Bratislava II, č. Č.: G.-XXXX/X-F.-Q.-XXXX zo dňa 10.11.2014, avšak len s poukazom na ust. § 179 O.s.p., teda absenciu schválenia právneho úkonu súdom ustanoveného opatrovníka, ktorý podľa § 211 ods. 1 Trestného poriadku udelil súhlas na trestné stíhanie T. C., matky poškodenej. Trestné stíhanie ukončené nebolo. Z uvedeného vyplýva, že súhlas poškodeného treba získať ešte pred začatím trestného stíhania a ak už bolo trestné stíhanie začaté, ihneď potom ako bol zistený pomer poškodeného a páchateľa. Pokiaľ ide o námietky matky maloletej, tieto môžu mať relevanciu v rámci trestného konania, avšak nie v danom konaní, predmetom ktorého je schválenie právneho úkonu podľa § 179 O.s.p.. V predmetnom konaní bolo prioritné vyhodnotiť, či úkon ustanoveného opatrovníka je v záujme maloletej L. L.. Pri posudzovaní danej otázky zastáva Okresný prokurátor názor, že je jednoznačne v záujme maloletej zistiť, či zo strany matky nedošlo dňa 18.08.2014 z nedbanlivosti k ublíženiu na zdraví maloletej, a to takým spôsobom, že počas toho ako sa matka nachádzala v kuchyni, maloletá nezisteným spôsobom vypadla z okna detskej izby na trávnatý povrch pred uvedeným bytovým domom. V rámci trestného konania sa posúdia skutočnosti, či matka maloletej z nedbanlivosti porušila dôležitú povinnosť uloženú jej zákonom, konkrétne ust. § 28 ods. 1 Zák. o rodine, medzi ktoré patrí sústavná a dôsledná starostlivosť o výchovu, zdravie, výživu a všestranný vývoj maloletého dieťaťa. Z uvedených dôvodov navrhol Okresný prokurátor rozhodnutie súdu prvého stupňa, ako vecne správne potvrdiť. Odvolací súd preskúmal vec podľa § 212 ods. 2 písm. a/ O.s.p., prejednal vec podľa § 214 ods. 2 O.s.p., s verejným vyhlásením rozhodnutia podľa § 156 ods. 3 O.s.p., a dospel k záveru, že rozhodnutie súdu prvého stupňa je správne. Súd prvého stupňa vec správne právne posúdil, vyvodil z nej správny právny záver a svoje rozhodnutie aj riadne zdôvodnil, pričom v odvolaní neboli uvedené žiadne nové skutočnosti, ktoré by mali za následok zmenu rozhodnutia súdu prvého stupňa. Odvolací súd poukazuje na závery vyjadrenia Okresného prokurátora Bratislava II, kde dôvody ktoré matka maloletej v odvolaní uvádza budú relevantné v konaní, v ktorom sa vedie trestné stíhanie voči matke maloletej. Vo všetkých konaniach starostlivosti o maloleté dieťa je prvoradý záujem maloletého dieťaťa. V danom prípade je potrebné rozlišovať záujem maloletého dieťaťa a trestnoprávnu zodpovednosť matky maloletej, kde i odvolací súd zhodne so závermi súdu prvého stupňa, ako aj z vyjadrenia Okresného prokurátora uvádza, že uvedené skutočnosti uvádzané matkou v odvolaní budú relevantné v trestnom konaní, kde bude posudzovaná trestná zodpovednosť matky maloletej. V danom prípade sa odvolací súd stotožnil so závermi súdu prvého stupňa, že je v záujme maloletej, aby uvedené skutočnosti boli riadne vyšetrené a posúdené. Maloletá je chránená osoba, ktorej ochrana záujmov vyžaduje zvýšenú pozornosť. Rozhodnutie súdu prvého stupňa je správne, odvolací súd ho potvrdil podľa § 219 O.s.p.. O trovách odvolacieho konania rozhodol odvolací súd podľa § 224 ods. 1 O.s.p., v spojení s § 146 ods. 1 písm. a/ O.s.p.. Poučenie: Proti tomuto rozhodnutiu odvolanie nie je prípustné.

